Mo dingwageng tse di masome a le mmalwa tse di fetileng, ba bangwe ba bantsi ba ile ba itshupa e le dikao tse di molemo. Go tweng ka barongwa ba ba diketekete ba ba intshang setlhabelo ba ba ‘tlogetseng matlo kgotsa barwarraabone kgotsa barwadiarraabone kgotsa borraabone kgotsa bommaabone kgotsa bana kgotsa masimo’ gore ba tle ba diragatse thomo ya Bokeresete mo dinageng di sele? (Mathaio 19:29) Akanya gape ka balebedi ba ba etang le basadi ba bone, banna le basadi ba e leng baithaopi kwa diofising tsa Mokgatlho wa Watch Tower le babulatsela ba ba direlang diphuthego. A dikao tse di ntseng jalo di ka tlhotlheletsa ba bangwe? Moreri mongwe wa Mokeresete wa kwa Asia o gakologelwa morongwa mongwe wa setlhopha sa borobedi sa Sekolo sa Baebele sa Watchtower sa Gileate. O ne a bolela gore mokaulengwe yo o ikanyegang yono o ne a “iketleeditse go itshokela motshitshi wa menang le bongola jo bo feteletseng. . . . Mme se se neng se kgatlha le go feta e ne e le bokgoni jwa gagwe jwa go neela dipuo ka puo ya Setšhaena le ya Se-Malay le fa gone a ne a tswa kwa Engelane.” Matswela a sekao se se molemo seno e nnile eng? Mokaulengwe yoo o ne a bolela jaana: “Go ritibala ga gagwe le go nna le tshepo ga gagwe go ile ga ntlhotlheletsa gore ke batle go nna morongwa fa ke gola.” Mme ka mmannete mokaulengwe yono o ne a nna morongwa.